## El Consell aprova ajudes per a evitar que el sobrecost de la gestió dels residus puga repercutir directament sobre la ciutadania de municipis afectats per la dana

*** El Govern Valencià aprova un decret d’ajudes per 1,2 milions d’euros per a dos consorcis de gestió de residus amb la finalitat de compensar l’increment del cost del tractament dels residus després de les riuades
* El Consell reclama al Govern central la declaració de zona greument afectada per la dana Alice d’este mes, i ha recordat que en ocasions anteriors no es van atendre sol·licituds similars en la Comunitat Valenciana però sí a Catalunya
* També aprova les ajudes a l’estudiantat universitari de la zona afectada per la dana d’octubre de 2024, anunciades recentment pel president Carlos Mazón**

El Consell ha aprovat un decret d’ajudes extraordinàries per 1,2 milions d’euros per a dos consorcis de gestió de residus amb la finalitat de compensar el sobrecost que ha suposat la gestió dels residus generats per la dana, per a continuar així amb les mesures de suport econòmic tant a ajuntaments com a ciutadania i sector empresarial.

Referent a això, la vicepresidenta primera i portaveu del Consell, Susana Camarero ha indicat, en la roda de premsa després del Ple del Consell, que “amb estes ajudes es pretén compensar este gasto addicional, amb una doble finalitat: garantir la sostenibilitat financera dels consorcis de residus i evitar que el sobrecost de la gestió puga repercutir directament sobre la ciutadania i el teixit productiu local”.

En concret, el decret concedix 500.000 euros al Consorci València Interior V-3 —que integra municipis com Chiva, Cheste, Buñol o Utiel— i 700.000 euros al Consorci de Residus 5 Àrea de Gestió V-4, que gestiona els residus de localitats com Algemesí, l’Alcúdia, Guadassuar o Montserrat.

El Consell també ha acordat sol·licitar al Govern d’Espanya la declaració de “zona afectada greument per una emergència de protecció civil” per als més de 420 municipis danyats per la dana Alice, que entre el 9 i el 14 d’octubre va deixar registres de més de 250 litres per metre quadrat i danys significatius en infraestructures, explotacions agrícoles i vivendes.

A més, Camarero ha indicat que no és la primera vegada que el Consell sol·licita al Govern d’Espanya la declaració de zona catastròfica i ha recordat que en dos anteriors ocasions, després de les tempestes de pedra del 8 de maig a l’interior de València i del 12 de juliol a la Plana Baixa, el Govern central va desoir la petició i, no obstant això, sí que va declarar Catalunya com a zona catastròfica.

Igualment, Susana Camarero ha recordat que “el Govern d’Espanya ja va deixar fora de les zones afectades per la dana del 2024 71 municipis de Castelló i 25 municipis de València i continuem reclamant que siguen considerats municipis afectats per la dana perquè els seus ciutadans puguen reclamar ajudes”.

Així mateix, el Consell ha aprovat el decret d’ajudes directes a l’estudiantat universitari i d’ensenyances artístiques superiors de les zones afectades per la dana, anunciat recentment pel president de la Generalitat, Carlos Mazón, amb una dotació de 3 milions d’euros i una ajuda individual de 600 euros, que beneficiarà uns 5.000 estudiants.

D’altra banda, s’ha pres nota de la declaració d’emergència per a l’obertura del Centre d’Atenció Temporal a Emergències (CATE) Serra Mariola, a Muro de Alcoy, per a atendre menors migrants no acompanyats, davant la pressió creixent sobre el sistema de protecció valencià. La contractació per a la prestació del servici d’atenció integral als menors estrangers no acompanyats es durà a terme per import de 855.048 euros i una capacitat inicial de 60 places.

Fecha: 21/10/2025